Zagrepčanka Marijana Mirt, aktivistica koju policija smatra jednom od organizatora/ica prosvjeda protiv logorovanja hrvatskih ratnih veterana pred zgradom Ministarstva branitelja, već punih mjesec dana preko društvenih mreža prima prijetnje od kojih se čovjeku ledi krv u žilama. Prijete joj ljudi pod imenom i prezimenom, pišu da bi je trebalo ubiti, ucrtati joj zvijezdu na čelo i baciti je u Savu, a ne izostaju niti uvijene prijetnje silovanjem. Osobe koje joj prijete prizivaju i otvaranje Jasenovca, bacanje ljudi u jame. Najčešća prijetnja glasi: noć će te progutati. Jedan od "manijaka" pod svojim imenom i prezimenom piše: kurvetino, prva ćeš dobiti metak u čelo.

Fotografirane prijetnje koje Marijani Mirt stižu putem društvenih mreža objavljene su uz komentar: "Ovo je manji dio poruka koje je dobila naša aktivistica Marijana. Objavljujemo ih da vidite psihološki profil šatoraša i njihovih sljedbenika. Da li uistinu želite da ovakvi upravljaju vašim životima?" Pogledat ćemo fotografije s prijetnjama, a ispod svake fotografije dat ćemo kratak pregled podataka s Facebook profila s kojeg su prijetnje stigle. Nije nam poznato je li Marijana Mirt prijetnje prijavila policiji, ali poznat nam je sadržaj članka 39. Kaznenog zakona, koji govori o prijetnjama. Najprije ćemo vas upoznati s ovim člankom Zakona.

Prijetnja

Članak 139.

(1) Tko drugome ozbiljno prijeti kakvim zlom da bi ga ustrašio ili uznemirio, kaznit će se kaznom zatvora do jedne godine.

(2) Tko drugome ozbiljno prijeti da će njega ili njemu blisku osobu usmrtiti, teško tjelesno ozlijediti, oteti, ili mu oduzeti slobodu, ili nanijeti zlo podmetanjem požara, eksplozijom, ionizirajućim zračenjem, oružjem, opasnim oruđem ili drugim opasnim sredstvom, ili uništiti društveni položaj ili materijalni opstanak, kaznit će se kaznom zatvora do tri godine.

(3) Ako je kazneno djelo iz stavka 1. i 2. počinjeno prema službenoj ili odgovornoj osobi u vezi s njezinim radom ili položajem ili prema novinaru u vezi s njegovim poslom, ili prema većem broju ljudi, ili ako je prouzročilo veću uznemirenost stanovništva, ili ako je osoba kojoj se prijeti dulje vrijeme stavljena u težak položaj, počinitelj će se kazniti kaznom zatvora od šest mjeseci do pet godina.

(4) Kazneno djelo iz stavka 1. ovoga članka progoni se po privatnoj tužbi, a kazneno djelo iz stavka 2. ovoga članka progoni se po prijedlogu, osim ako je djelo iz stavka 1. ili 2. počinjeno iz mržnje, prema djetetu ili osobi s invaliditetom ili članu obitelji.

Dakle, obzirom da se kazneno djelo iz stavka dva ovog članka Zakona (prijetnje smrću i tjelesnim ozljedama), progoni po prijedlogu, ovom prilikom Lupiga Policijskoj upravi Zagrebačkoj službeno i javno predlaže da pokrene progon protiv (ne)poznatih počinitelja.

(FOTO: Facebook)

Na gornjoj fotografiji vidite prijetnju koju je Marijana Mirt dobila s profila otvorenog na ime Berislav Grill. Profil je danas nedostupan. Čini se da je izbrisan.

(FOTO: Facebook)

Druga prijetnja koju vidimo stiže s Facebook profila otvorenog na ime Branko Kühtreiber. Vremešni Branko prijeti trganjem grkljana i čišćenjem vazduha od đubreta crvenofašističkog. Brankov profil djelomično je zatvoren, ali možemo vidjeti da "trgač grkljana" Branko ima 90 Facebook prijatelja te objavljenu fotografiju mora sa statusom: još malo do godišnjeg. Branko "Čistač" Kühtreiber voli slušati Fleetwood Mac, The Animals, Uriah Heep, AC/DC i brojne druge izvođače, lajka "Kolindu Grabar Kitarović", "Društvo ljubitelja prirode Vrbanjska vrela", "Potporu Đuri Glogoškom" i "Kontra-antifašistički pokret".

(FOTO: Facebook)

Ove pak uvrede stižu s profila otvorenog na ime Milorad Šteka. Milorad poručuje svojoj žrtvi da je smrdljiva kurva te da se zbog nje iskreno nada novom Jasenovcu i bacanju ljudi u jame. Milorad se također nada i da će Marijani Mirt netko razbiti glavu komunističku i baciti je na dno Save. Njegov Facebook profil nismo uspjeli otvoriti. Kaže se da je link do njega "slomljen", odnosno da je sadržaj profila možda uklonjen.



(FOTO: Facebook)

Ova uvreda/prijetnja stiže s profila otvorenog na ime Johnny Agatti. Na Facebooku Johnny ima 227 prijatelja, nitko ne lajka njegove objave, dok on lajka grupe "Hrvatska u srcu", "Stop progonu hrvatskih branitelja", "Za sestru i brata Hrvata - za Hrvatsku". Također, Johnny lajka Dnevno.hr, Fitnes portal te stranice "Ne želimo Vesnu Pusić u UN-u" i "Zabavanko".

(FOTO: Facebook)

Prelazimo na nešto ozbiljnije prijetnje, gdje se Marijani Mirt poručuje da će je progutati noć, odnosno da joj se bliži kraj. Dva puta ponovljene prijetnje šalje osoba s profila otvorenog na ime Darie Covic. Na Faceebooku stoji da je u pitanju osoba iz Hrvatske Kostajnice, koja trenutačno živi u Berlinu. Darie ima 115 facebook prijatelja, lajka "Opel", "Kostajničke priče", "Pink Floyd", "Thompsona" i "Dire Straits". Neobično, Darie navodi da voli i dvije knjige: "Bespuća" od patera Zvjezdana Linića te "Starac i more" od Hemingwaya. Objavljuje fotografije meze (salama i sir) dekorirane u obliku hrvatskog grba, te selfije na kojima se trudi izgledati opasno. Voli Luku Modrića.

(FOTO: Facebook)

"Kad dođeš u Hercegovinu, noć će te progutati, jebem ti sve mrtvo i živo", poručuje žrtvi osoba s profila otvorenog na ime Bobo Petrušić. Sudeći po njegovim postovima na Facebook profilu, Bobo je zaljubljenik u motocikle i brze automobile. To je sve što se na prvi pregled o njemu može saznati.

(FOTO: Facebook)

S Facebook profila otvorenog na ime Mijo Jaić stižu uvijene prijetnje i poruka da pošiljatelj prijetnje stiže s prijateljima žrtvi "na kafu". Na profilu stoji da je osoba koja se njime koristi ratni vojni invalid MUP-a. Mijo ima 76 prijatelja, lajka hokejaški klub Medveščak, Coloniu, IX. bojnu HOS-a Rafael Boban, stranicu "Priznajem - Hrvat sam", doktora Franju Tuđmana, fan pejdž Milijana Brkića, službeni fan pejdž Tomislava Karamarka i predsjednicu Kolindu Grabar Kitarović. Također, Mijo lajka niz stranica koje nose ime po različitim vojnim jedinicima iz posljednjeg rata, Velimira Bujanca i Narod.hr, a u grupi je potpore Đuri Glogoškom. Od sportskih idola lajka "albanskog Tysona", boksača Nurija Seferija. Za profilnu fotografiju izabrao je vuka. Od ratnih fotografija birao je onu na kojoj u maskirnoj uniformi, s beretkom na glavi i pištoljem za pasom, stoji naslonjen na putokaznu tablu s natpisom - Grude.

Lupiga.Com



Naslovna fotografija: Facebook



